CELEX: 32018D0752
Language: el
Date: 2018-05-14 00:00:00
Title: Απόφαση (ΕΕ) 2018/752 του Συμβουλίου, της 14ης Μαΐου 2018, για τη θέση που πρέπει να ληφθεί εξ ονόματος της Ευρωπαϊκής Ένωσης στην 99η σύνοδο της Επιτροπής Ναυτικής Ασφάλειας του Διεθνούς Ναυτιλιακού Οργανισμού σχετικά με την έγκριση τροπολογιών στους κανονισμούς II-1/1 και II-1/8-1 της σύμβασης SOLAS, την έγκριση των σχετικών κατευθυντηρίων γραμμών προς τους πλοιάρχους για πληροφορίες για την κατάσταση λειτουργίας σε περίπτωση εισροής υδάτων στα επιβατηγά πλοία που κατασκευάστηκαν πριν από την 1η Ιανουαρίου 2014, καθώς και την έγκριση τροπολογιών στον διεθνή κώδικα του 2010 για την εφαρμογή διαδικασιών δοκιμών πυρός

23.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 126/6
            
         ΑΠΌΦΑΣΗ (ΕΕ) 2018/752 ΤΟΥ ΣΥΜΒΟΥΛΊΟΥ
   της 14ης Μαΐου 2018
   για τη θέση που πρέπει να ληφθεί εξ ονόματος της Ευρωπαϊκής Ένωσης στην 99η σύνοδο της Επιτροπής Ναυτικής Ασφάλειας του Διεθνούς Ναυτιλιακού Οργανισμού σχετικά με την έγκριση τροπολογιών στους κανονισμούς II-1/1 και II-1/8-1 της σύμβασης SOLAS, την έγκριση των σχετικών κατευθυντηρίων γραμμών προς τους πλοιάρχους για πληροφορίες για την κατάσταση λειτουργίας σε περίπτωση εισροής υδάτων στα επιβατηγά πλοία που κατασκευάστηκαν πριν από την 1η Ιανουαρίου 2014, καθώς και την έγκριση τροπολογιών στον διεθνή κώδικα του 2010 για την εφαρμογή διαδικασιών δοκιμών πυρός
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η δράση της Ευρωπαϊκής Ένωσης στον τομέα των θαλάσσιων μεταφορών πρέπει να αποσκοπεί στη βελτίωση της ασφάλειας στη θάλασσα.
            
         
               (2)
            
            
               Η Επιτροπή Ναυτικής Ασφάλειας (MSC) του Διεθνούς Ναυτιλιακού Οργανισμού (ΔΝΟ) κατά την 99η σύνοδό της (MSC 99) από τις 16 έως τις 25 Μαΐου 2018 αναμένεται να εγκρίνει τροπολογίες στους κανονισμούς II-1/1 και II-1/8-1 της Διεθνούς Σύμβασης για την ασφάλεια της ανθρώπινης ζωής στη θάλασσα («SOLAS») για την υποστήριξη της ευστάθειας με Η/Υ σε περίπτωση εισροής υδάτων στα υπάρχοντα επιβατηγά πλοία («τροπολογίες στους κανονισμούς SOLAS II-1/1 και II-1/8-1») να εγκρίνει τις σχετικές κατευθυντήριες γραμμές προς τους πλοιάρχους για πληροφορίες για την κατάσταση λειτουργίας σε περίπτωση εισροής υδάτων στα επιβατηγά πλοία που κατασκευάστηκαν πριν την 1η Ιανουαρίου 2014 («σχετικές κατευθυντήριες γραμμές»), καθώς και να εγκρίνει τροπολογίες στον διεθνή κώδικα του 2010 για την εφαρμογή διαδικασιών δοκιμών πυρός («Κώδικας FTP»).
            
         
               (3)
            
            
               Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην 99η σύνοδο της MSC, διότι οι τροπολογίες στους κανονισμούς II-1/1 και II-1/8-1 της σύμβασης SOLAS, η έγκριση των σχετικών κατευθυντήριων γραμμών προς τους πλοιάρχους, καθώς και η έγκριση των τροπολογιών στον Κώδικα FTP μπορούν να επηρεάσουν αποφασιστικά το περιεχόμενο της νομοθεσίας της Ένωσης, και συγκεκριμένα την οδηγία 2009/45/ΕΚ του Ευρωπαϊκού Κοινοβουλίου και του Συμβουλίου (1).
            
         
               (4)
            
            
               Οι τροπολογίες στους κανονισμούς II-1/1 και II-1/8-1 της σύμβασης SOLAS και οι σχετικές κατευθυντήριες γραμμέςθα πρέπει να συνιστούν επιχειρησιακές κατευθυντήριες γραμμές για τα υπάρχοντα επιβατηγά πλοία με την τακτική επικαιροποίηση των πληροφοριών για την εναπομένουσα ευστάθεια σε περίπτωση ζημίας λόγω περιστατικού εισροής υδάτων.
            
         
               (5)
            
            
               Οι τροπολογίες στον Κώδικα FTP, όσον αφορά τις απαιτήσεις δοκιμών για τις ακάλυπτες επενδύσεις δαπέδων, θα πρέπει να προβλέπουν ότι οι διατάξεις αυτές ισχύουν και για τα επιβατηγά πλοία που μεταφέρουν λιγότερους από 36 επιβάτες.
            
         
               (6)
            
            
               Στον βαθμό που οι τροπολογίες στους κανονισμούς II-1/1 και II-1/8-1 της σύμβασης SOLAS, η έγκριση των σχετικών κατευθυντήριων καθώς και οι τροπολογίες στον Κώδικα FTP ενδέχεται να επηρεάζουν τις διατάξεις της οδηγίας 2009/45/ΕΚ σχετικά με τα επιβατηγά πλοία και τα ταχύπλοα επιβατηγά σκάφη που εκτελούν εσωτερικά δρομολόγια, οι τροποποιήσεις αυτές εμπίπτουν στην αποκλειστική αρμοδιότητα της Ένωσης.
            
         
               (7)
            
            
               Η Ένωση δεν είναι ούτε μέλος του ΔΝΟ ούτε συμβαλλόμενο μέρος των σχετικών συμβάσεων και κωδίκων. Συνεπώς, θα πρέπει το Συμβούλιο να εξουσιοδοτήσει τα κράτη μέλη να διατυπώσουν τη θέση της Ένωσης και να εκφράσουν τη συγκατάθεσή τους να δεσμευτούν από τις εν λόγω τροποποιήσεις, στον βαθμό που οι εν λόγω τροποποιήσεις εμπίπτουν στην αποκλειστική αρμοδιότητα της Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρόκειται να ληφθεί εξ ονόματος της Ένωσης στην 99η σύνοδο της Επιτροπής Ναυτικής Ασφάλειας του ΔΝΟ είναι ότι συμφωνεί:
   
               α)
            
            
               με την έγκριση των τροπολογιών στους κανονισμοούς II-1/1 και II-1/8-1 όπως ορίζονται στο παράρτημα 1 του εγγράφου MSC 99/3 του ΔΝΟ και την έγκριση των σχετικών κατευθυντήριων γραμμών, όπως παρατίθενται στο παράρτημα 1 του εγγράφου SDC 5/15 της υποεπιτροπής σχεδιασμού και κατασκευής πλοίων του ΔΝΟ (SDC)
            
         
               β)
            
            
               με την έγκριση των τροπολογιών στον πίνακα 1 του παραρτήματος 3 του κώδικα FTP, όπως παρατίθεται στο παράρτημα 2 του εγγράφου MSC 99/3 του ΔΝΟ.
            
         Άρθρο 2
   1.   Η θέση που πρόκειται να ληφθεί εξ ονόματος της Ένωσης, όπως καθορίζεται στο άρθρο 1, θα εκφραστεί από τα κράτη μέλη που είναι όλα μέλη του ΔΝΟ, τα οποία ενεργούν από κοινού προς τα συμφέροντα της Ένωσης.
   2.   Ελάσσονος σημασίας αλλαγές στη θέση που αναφέρεται στο άρθρο 1 επιτρέπεται να συμφωνηθούν χωρίς περαιτέρω απόφαση του Συμβουλίου.
   Άρθρο 3
   Τα κράτη μέλη με την παρούσα απόφαση εξουσιοδοτούνται να παράσχουν τη συγκατάθεσή τους να δεσμευτούν, προς τα συμφέροντα της Ένωσης, από τις τροπολογίες που αναφέρονται στο άρθρο 1, στον βαθμό που οι εν λόγω τροπολογίες εμπίπτουν στην αποκλειστική αρμοδιότητα της Ένωσης.
   Άρθρο 4
   Η παρούσα απόφαση απευθύνεται στα κράτη μέλη.
   
      Βρυξέλλες, 14 Μαΐου 2018.
      
         
            Για το Συμβούλιο
         
         
            Η Πρόεδρος
         
         E. ZAHARIEVA
      
   
   
      (1)  Οδηγία 2009/45/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τους κανόνες και τα πρότυπα ασφαλείας για τα επιβατηγά πλοία (ΕΕ L 163 της 25.6.2009, σ. 1).